তারাশঙ্কর তাঁদের কারও-কারও সঙ্গে আমাদের পরিচয় করিয়ে দেন। বলেন, ‘এ হচ্ছে বনোয়ারি, ও হচ্ছে নসুবালা, আর ওই যে বাহারি চুলের টেরিকাটা ছোকরাটি ওখানে চুপচাপ দাঁড়িয়ে আছে, ওর নাম করালী।’ তারাশঙ্কর নাম বলে যান, আর যত নাম শুনি, তত আমার চমক লাগে। সবই তো আমার চেনা নাম। হাঁসুলী বাঁকের উপকথায় এঁদের কথাই তো শুনেছি। জনতা বিদায় নেবার পর বারান্দা থেকে ঘরে ফিরে তারাশঙ্করকে বলি, ‘এঁদের তো চিনি আমরা।’ তারাশঙ্কর হেসে বলেন, ‘চিনবেই তো। আমি কি একটা অবাস্তব জগতের অলীক মানুষদের নিয়ে কিছু লিখি নাকি? যাদের নিয়ে লিখি, তারা সবাই আমার চেনা মানুষ। তোমরা আমার লেখা পড়ো। তাই তাদের চিনতে তোমাদেরও অসুবিধে হয় না।’